Illum, il-Kummissjoni ddeċidiet li tirreġistra Inizjattiva taċ-Ċittadini Ewropej (IĊE) bit-titolu “Sejħa għal Azzjoni – Ħarsien tal-ambjent fil-politiki kollha”. L-organizzaturi tal-inizjattiva jappellaw lill-Kummissjoni biex tipproponi att legali bl-għan li jiġi żgurat li l-Istati Membri jqisu l-kunsiderazzjonijiet ambjentali meta jadottaw miżuri nazzjonali. Peress li l-Inizjattiva taċ-Ċittadini Ewropej (IĊE) tissodisfa l-kundizzjonijiet neċessarji, il-Kummissjoni tqis li hija legalment ammissibbli. Il-Kummissjoni ma analizzatx il-kontenut tal-proposta f'dan l-istadju. Il-Passi li Jmiss Wara r-reġistrazzjoni tal-lum, l-organizzaturi jistgħu jibdew jiġbru l-firem. Jekk Inizjattiva taċ-Ċittadini Ewropej tirċievi miljun dikjarazzjoni ta' appoġġ fi żmien sena minn tal-anqas seba' Stati Membri differenti, il-Kummissjoni jkollha tirreaġixxi. Il-Kummissjoni tista' tiddeċiedi tkomplix bit-talba jew le, u jkollha tispjega r-raġunament tagħha. Sfond L-Inizjattiva taċ-Ċittadini Ewropej ġiet introdotta bit-Trattat ta' Liżbona bħala għodda f'idejn iċ-ċittadini biex jistabbilixxu l-aġenda. Din tnediet uffiċjalment f'April 2012. Il-kundizzjonijiet ta' ammissibbiltà huma li: (1) l-azzjoni proposta ma tkunx taqa' manifestament barra mill-qafas tas-setgħat tal-Kummissjoni li tippreżenta proposta għal att legali, (2) ma tkunx manifestament abbużiva, frivola jew vessatorja u (3) ma tkunx tmur manifestament kontra l-valuri tal-Unjoni. Sa mill-bidu tal-IĊE, il-Kummissjoni rċeviet 109 talbiet biex tvara Inizjattiva taċ-Ċittadini Ewropej, li 85 minnhom kienu legalment ammissibbli u b'hekk ikkwalifikaw biex jiġu rreġistrati. Għal Aktar Informazzjoni IĊE “Sejħa għal Azzjoni – Ħarsien tal-ambjent fil-politiki kollha” IĊE li bħalissa qed jiġbru l-firem Il-Forum tal-Inizjattiva taċ-Ċittadini Ewropej Il-kampanja #EUTakeTheInitiative